LEZZAYER TAMANEƔT– Iheyya-d weɣlif n ussegmi aɣelnaw ahil d anesbaɣur i wesfugel n yiɣef n useggas amaziɣ (12 Yennayer) s yermuden idelsanen d yinaẓuranen i lmend n « zzux s tgemmi tadelsant, tamezruyant d tɣermant n Lezzayer », ɣef wakken ay d-yenna, ass n ttlata, welɣu n weɣlif.
Ad yettekki wegzum n ussegmi deg wesfugel n tlemmiẓt-a s yiseksal idelsanen d yinaẓuranen i lmend n zzux s tgemmi tamezruyant, tadelsant d tɣermant n tmurt-nneɣ, ɣef wakken ay d-yenna welɣu-a.
Iswi n tedyant-a d asmal n tesmekta tamaziɣt, ama d tutlayt, ama d idles d telqey-nnes tamezruyant d tesnemdanant i lmend n ureṣṣi n tmagit tadzayrit s kraḍ n yisegran ay tt-yebnan, Lislam, tiɛɛuṛba d timmuzɣa.
I lmend n waya, ixebber-d weɣlif dakken yettwaheyya-d wahil d anesbaɣur deg wakk iɣerbazen i wass n 11 Yennayer 2018, d win aydeg ara d-iḥazen idis asensegman, adelsan d unaẓuran, ɣef wakken ay d-yenna welɣu-a.
Ahil-a adelsan d win aydeg ara d-tili temsirt, ass n lexmis deg yiɣerbazen, ɣef wazalen inmettiyen-idamsanen n tedyant-a, d win aydeg daɣ ara d-sfehmen i yibalmuden azal n wakal deg tgemmi tamezruyant tamaziɣt.
Seg yidis adelsan d unaẓuran, ad d-gen daɣ timezgunin, tufiṛatin d ccnawi deg yiɣerbazen, am wakken ara d-ilint tzikknin n tewlafin, unuɣen, imagraden d yiceḍḍiḍen insayanen i lmend n uqeddem n tgemmi tamezruyant.
kab_Latn kab_Latn kab_Latn kab_Latn kab_Latn kab_Latn